recursal/SuperWikiNEXT-32B huggingface dataset:
Johann Friedrich Naumannin patsas.
**Johann Friedrich Naumann** (14. helmikuuta 1780, Ziebigk, Köthen–15. elokuuta 1857, Ziebigk) oli saksalainen luonnontieteilijä ja toimittaja.

Hänen isänsä oli maanviljelijä ja ornitologi Johann Andreas Naumann. J. F. Naumannia kutsutaan eurooppalaisen lintutieteen perustajaksi. 1839 hänet promovoitiin Breslaun yliopiston kunniatohtoriksi.

1835 hän perusti lintutieteellisen museon Köthenin linnaan ja 1915 museo nimettiin Naumann-museoksi.

Naumann nimesi lukuisia lintulajeja, muun muassa etelänharmaalokin (*Larus michahellis*). Pikkutuulihaukka (*Falco naumanni*) ja ruosterastas (*Turdus naumanni*) on nimetty hänen kunniakseen.

Teoksia
-------

* *Taxidermie oder die Lehre, Thiere aller Klassen am einfachsten und zweckmäßigsten für Kabinette auszustopfen und aufzubewahren*. Hemmerde & Schwetschke, Halle 1815
* *Johann Andreas Naumann & Johann Friedrich Naumann: Naturgeschichte der Vögel Deutschlands. Nach eigenen Erfahrungen entworfen*. Fleischer, Leipzig 1822-1866, osat 1-13.

Lähteet
-------

1. ↑  BirdLife Suomi (Arkistoitu – Internet Archive)


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Ruotsi
* Latvia
* Tšekki
* Kreikka
* Kroatia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Scientific illustrators
* RKD Artists

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**Terma A/S** on tanskalainen ilmailu-, avaruus- ja puolustusvälinealojen yritys. Se perustettiin vuonna 1944. Perustajat olivat Orla ja Svend Aage Jørgensen.

Omistus ja johto
----------------

Nykyisin yhtiön omistavat Thrige Holding A/S (90 %) ja Terma A/S (10 %).

Yhtiön pääkonttori on Lystrupissa lähellä Århusia. Sillä on toimipaikkoja Tanskan lisäksi Leidenissa Hollannissa, Besozzossa Italiassa, Darmstadtissa Saksassa (jossa asiakkaana on EUMETSAT) ja Yhdysvalloissa.

Tuotteet ja toimipaikat
-----------------------

Terman tuotevalikoimaa

* lämpömittarit
* avaruusalusten tähtisensorit
* avaruusalusten teholähteet
* siviililennonjohdon hallintajärjestelmät ja -tutkat
* informaatiotekniikka
* lentokoneiden rakenteet
* satelliittien ja niiden lennonjohdon ohjelmisto

Yhtiön vienti muodostaa sen liikevaihdosta yli 80%.

Yhtiöllä on vuonna 2004 perustettu tytäryritys Terma North America, joka on Georgiassa, Yhdysvalloissa. Se sai vuonna 2008 oikeuden ottaa osaa mm. Yhdysvaltain ohjuspuolustusohjelman hankkeisiin. Tämä on eräänlainen vastakauppa Yhdysvaltain tutka-asemista Tanskan hallintaa kuuluvassa Grönlannissa.

Terman asiakkaisiin kuuluvat Hollannin ilmavoimat, Tanskan ilmavoimat, Yhdysvaltain ilmavoimat ja F-35-hävittäjien kautta yhdysvaltalainen Northrop Grumman.

Aiheesta muualla
----------------

* Terma A/S sivusto
**Jon Nödtveidt** (28. kesäkuuta 1975 – 13. elokuuta 2006) oli vuonna 1989 perustamansa ruotsalaisen death metal-/black metal -yhtye Dissectionin kitaristi-laulaja. Hän oli myös MLO:n (Misanthropic Luciferian Order) jäsen.

Nödtveidt esiintyi myös muutamissa muissa yhtyeissä, muun muassa Necrophobic, The Black, De Infernali, Nifelheim, Ophthalamia, Satanized, Siren's Yell ja Terror (grindcore-yhtye jossa oli mukana At the Gatesin jäseniä). Hän myös kirjoitti *Metal Zone* -lehteen artikkeleita black metal -aiheista.

Vuonna 1997 Nödtveidt tuomittiin vankilaan 38-vuotiaan homoseksuaalin algerialaismiehen, Josef Ben Maddourin murhan avunannosta. Vankilassa hän sävelsi ja sanoitti *Reinkaos-*levyn sekä opiskeli ja tutki okkultismia. Hänet vapautettiin vankilasta vuonna 2004, minkä jälkeen hän kokosi Dissectionin uudelleen.

Nödtveidt löydettiin kuolleena asunnostaan Hässelbysta, Tukholman lähiöstä 16. elokuuta 2006. Hän oli ampunut itseään haulikolla päähän palavista kynttilöistä muodostetun ympyrän sisällä. Dissectionin virallinen kotisivu vahvisti kuoleman myöhemmin.

Ensimmäiset artikkelit tapahtumasta kertoivat Nödtveidtin löytyneen kuolleena auki oleva *Saatanallinen Raamattu* edessään, mutta Dissectionin kitaristi Set Teitan kumosi väitteen myöhemmin. Hänen mukaansa Nödtveidtin edessä ollut kirja ei ollut Anton Szandor LaVeyn kirjoittama *Saatanallinen Raamattu*, vaan MLO:n suurmestari Frater Nemidialin *Liber Azerate*.

Jon Nödtveidtin kotisivut ilmoittivat hänen itsemurhastaan 19. elokuuta 2006.

Lähteet
-------

1. ↑  Final interview with Jon Nödtveidt, Dissection.nu (Arkistoitu – Internet Archive); Luettu 9. syyskuuta, 2007.
2. ↑  Dissection's Official Website, "Official Statement about Jon's Death", Dissection.nu; luettu 20. huhtikuuta, 2007.
3. ↑  Blabbermouth, "DISSECTION Guitarist: JON NÖDTVEIDT Didn't Have Copy Of 'The Satanic Bible' At Suicide Scene", August 23, 2006, Blabbermouth.net; Luettu 20. huhtikuuta, 2007.

Aiheesta muualla
----------------

* Dissection kotisivu
* MLO:n kotisivu (Arkistoitu – Internet Archive)
* Jon Nödtveidtin viimeinen haastattelu (Arkistoitu – Internet Archive)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**San Francisco Shock** on yhdysvaltalainen elektronisen urheilun Overwatch-ammattilaisjoukkue, joka kilpailee Overwatch Leaguen (OWL) Tyynenmeren divisioonassa. Seura perustettiin heinäkuussa 2017 ja se on kotoisin San Franciscosta, Kaliforniasta. Se on yksi kahdestatoista OWL:n perustajajoukkueista ja pelasi ensimmäisen kautensa sarjan avajaiskaudella 2018. Seuran omistaa yhdysvaltalainen yrittäjä Andy Miller.

San Francisco voitti OWL:n mestaruuden kaudella 2019 voitettuaan loppuottelussa Vancouver Titansin 4–0. Pokaali palasi San Fransiscoon jo seuraavana vuonna Shockin voittaessa kauden 2020 loppuottelussa Seoul Dynastyn 4-2.

Lähteet
-------

1. ↑  Chouadria, Adel: Blizzard announces team owners and locations for Overwatch League *ESPN*.  12.7.2017. Viitattu 2.8.2019. (englanniksi)
2. ↑  San Francisco Shock on Overwatch League grand finals win: "We built a dynasty" *DotEsports.com*.  2.10.2019. Viitattu 4.10.2019. (englanniksi)
3. ↑  Liz Richardson: San Francisco Shock win 2020 Overwatch League championship *Dot Esports*.  10.10.2020. Viitattu 5.7.2021. (englanniksi)

Aiheesta muualla
----------------

* Virallinen sivusto (englanniksi)
**Windows Phone -kauppa** tai **Windows Phone Store** (aiemmin **Windows Phone Marketplace**) oli Microsoftin Windows Phone -alustalleen tarjoama palvelu, joka antoi käyttäjille mahdollisuuden selata ja ladata kolmansien osapuolten tekemiä sovelluksia. Useat sovellukset olivat täysin ilmaisia ja maksullisia sovelluksia oli mahdollisuus kokeilla ennen lopullisen ostopäätöksen tekemistä. Windows Phone -kaupan valikoimaan pääsi tutustumaan Windows Phone -laitteilla tai suoraan tietokoneen selaimella.

Palvelu on lakkautettu ja yhdistetty Microsoft Storeen Windows 10:n julkaisun yhteydessä.*lähde?* Windows Phone 8.1:n Kauppa ei ole ollut käytettävissä 16.12.2019 jälkeen.

Kehitys
-------

Windows Phone -kauppa oli kasvanut nopeasti julkaisunsa jälkeen ja saavutti helmikuussa 2012 sovellusten määrässä Blackberry App Worldin. Kesäkuussa 2012 sovellusten määrä ylitti 100 000 rajan, mikä tapahtui 20 kuukautta julkaisun jälkeen. Vertailun vuoksi Google Play ylitti saman rajan 24 kuukaudessa ja App Storelta siihen meni 16 kuukautta. Loppuvuonna 2012 sovellusten määrä ylitti 150 000 rajan ja kasvu on ollut voimakasta erityisesti siitä lähtien, kun Nokia toi markkinoille ensimmäiset Lumia-puhelimensa loppuvuodesta 2011. 
Joulukuussa 2013 sovellusten määrä ylitti 200 000 kpl rajan.*lähde?*

Lähteet
-------

1. ↑   (Arkistoitu – Internet Archive)
2. ↑
3. ↑  Microsoft: Windows Phone 8.1 -tuen päättyminen: usein kysytyt kysymykset *support.microsoft.com*. Viitattu 23.5.2020.
4. ↑
5. ↑
6. ↑   (Arkistoitu – Internet Archive)
**Janne Uskali** alias Bomber#1 tai B#1 on itähelsinkiläinen moottoripyöräilyn monitoimimies ja toimittaja. Hän on muun muassa yksi Bombers-scenen*selvennä* perustajista. Hän on myös ollut mukana järjestämässä Bomber Weekend -MP-festivaaleja. Samoin hän oli yksi Plan Bee -moottoripyörästuntryhmän perustajajäsenistä. Siitä lähtien Uskali on stunttaillut KTM-tehtaan kalustolla. 

Janne Uskali on tehnyt myös joitakin elokuvien stunt-kohtauksia, kuten esimerkiksi Olli Saarelan ohjaamaan Harjunpää ja pahan pappi -elokuvaan. Tässä elokuvassa Uskali teki kaikki moottoripyörästuntit. Hänen nykyinen stuntryhmänsä on nimeltään Dusters.

Uskali teki vuonna 2009 oman täyspitkän dokumentti-DVD:n hänen ja kavereidensa nuoruudesta moottoripyörien sekä muskeliautojen ympärillä. Elokuvan nimi on *Bomber#1 the Movie*.

Toimittajana
------------

Uskali on luonut bomber-kulttuurin ympärille oman erikoislehden nimeltä Bomber Magazine. Lehti perustettiin vuonna 2001 ja se ilmestyy nykyään seitsemän kertaa vuodessa. Janne Uskali on ollut Bomber Magazinen päätoimittaja alusta lähtien. FHRA palkitsi Uskalin vuoden journalistiksi 2010 näillä perusteilla:
"FHRA:n tapahtumat saivat runsaasti palstatilaa lehdistöstä ja ahkerimmin tapahtumista kirjoittivat tietenkin moottorialan lehdet. Paljon sivuja, niin kisa- kuin näyttelyjuttuihin, käytti tämä palkinnon saaja. Ja taisipa herra päätoimittaja ottaa useamman kerran tuntumaa myös kiihdytysurheiluun niin autolla kuin pyörällä."

Lähteet
-------

1. ↑

Aiheesta muualla
----------------

* B#1 työn touhussa KTM moottoripyörällä[vanhentunut linkki]
* DVD kansikuva
**Gemini** on vuodesta lähtien 2019 kehitetty informaationjakoverkko. Gemini sisältää protokollan tiedostojen siirtoon ja gemtext-merkintäkielen hypertekstidokumenttien julkaisuun (vrt. HTTP ja HTML).
Geminin tarkoitus on tarjota kevyt ja yksityisyyttä kunnioittava vaihtoehto World Wide Webille. Sen suunnittelu muistuttaa HTTP:tä edeltänyttä Gopher-protokollaa. 

Geminin kehitti käyttäjä nimimerkiltään Solderpunk.
Projekti alkoi kesäkuussa 2019 ja se protokolla viimeisteltiin lokakuussa 2022, mutta sitä ei ole standardoitu.
Geminin palvelinten eli "kapselien" selaamiseen on olemassa Solderpunkin Pythonilla kehittämä AV-98-selain ja muiden tekemiä vaihtoehtoisia selaimia.

Gemini käyttää erittäin yksinkertaista gemtext-merkintäkieltä, joka sisältää otsikot, hyperlinkin, listan ja lainauksen merkinnän. Protokolla on suunniteltu niin, että sitä ei ole tarkoitus laajentaa, eikä se ikinä tule sisältämään ominaisuuksia kuten evästeet, kuvat, tyylitiedostot, fontit tai mitään mikä ladataan sivun jälkeen.

Gopheriin verrattuna Gemini tukee oletuksena UTF-8:aa ja muita kansainvälisiä merkistöjä, sisällön tunnistamista MIME-tyypeillä, virheilmoituksia, URL-linkkejä ja virtuaalipalvelimia.

Geminiä on arvosteltu siitä, että protokollan näennäisestä yksinkertaisuudesta huolimatta TLS 1.2 -salaus on pakollinen. Tämä puuttuu useista vanhoista järjestelmistä, jotka muuten pystyisivät käyttämään kevyttä protokollaa. Geminin suosituksena on "trust on first use" (TOFU) -turvallisuusmalli, jossa palvelimen sertifikaatti hyväksytään ensimmäistä kertaa sillä käydessä ja käyttäjää varoitetaan vain jos se muuttuu.

Katso myös
----------

* Gopher
* HTTP

Lähteet
-------

1. ↑  Project Gemini FAQ Project Gemini.  Arkistoitu 22.6.2020. Viitattu 13.11.2020.
2. 1 2   (Arkistoitu – Internet Archive)
3. ↑

Aiheesta muualla
----------------

* Projektin kotisivut
* gemini://gemini.circumlunar.space/
Pyhän Annan kilta oli omistettu Pyhälle Annalle, Neitsyt Marian äidille. Ranskalainen Pyhää Annaa itse kolmantena esittävä veistos 1400-luvulta.
**Pyhän Annan kilta** oli yksi kuudesta tunnetusta keskiajalla Turussa toimineesta killasta. Se oli omistettu Pyhälle Annalle, Neitsyt Marian äidille. Suomen piispainkronikan mukaan kilta perustettiin piispa Maunu Tavastin aikana 1400-luvun alkupuolella. Katoliseen kirkkoon sidoksissa ollut kiltalaitos lakkautettiin Ruotsissa Västeråsin valtiopäivillä vuonna 1544 ja kiltojen omaisuus takavarikoitiin kruunulle.

Pyhän Annan kilta mainitaan epäsuorasti Staffan Kouten ja hänen puolisonsa Margit Olavintyttären Turun tuomiokirkolle vuonna 1491 tekemässä lahjoituskirjassa. Pariskunta lahjoitti Pyhän Annan alttarille muun muassa kaksi kivipuotia ja kolme kivikellaria, joita valvomaan määrättiin Pyhän Annan kiltaveljistön holhoojat. Staffanin ja Margitin lahjoittamasta talosta tuli ilmeisesti killan kiltatalo. Talon arvellaan sijainneen Porthaninpuiston pohjoisosassa, Vanhan Suurtorin vieressä. Kiltatalo oli ilmeisesti huomattavan suuri ja käsitti useita rakennuksia.

Kilta ylläpiti Turun tuomiokirkossa Pyhälle Annalle omistettua alttaria, joka oli perustettu vuonna 1438. Alttari sijaitsi yhdessä Pyhän Andreaksen alttarin kanssa Pyhän Ristin kuorissa.

Katso myös
----------

* Suomen keskiaikaiset killat

Lähteet
-------

* Kuujo, Erkki: *Turun kaupungin historia 1366–1521*. Turku: Turun kaupunki, 1981. ISBN 951-95083-1-7.
* Rinne, Juhani: *Turun tuomiokirkko keskiaikana II. Alttarit ja kirkolliset toimitukset*. Turku: Turun tuomiokirkon isännistö, 1948.
* Seppänen, Liisa: Turun kaupunkikuva ja reformaation jäljet.  *Pohjoinen reformaatio*, 2016, s. 189–197. Turku:  Turku Centre for Medieval and Early Modern Studies & Turun Historiallinen Yhdistys.

### Viitteet

1. ↑  Kuujo 1981: s. 57.
2. ↑  Seppänen 2016: s. 188.
3. ↑  Rinne 1948: s. 49.
4. ↑  Kuujo 1981: s. 58.
5. ↑  Rinne 1948: s. 47–51.
**Sandy West**, oikealta nimeltään **Sandy Pesavento**, (10. heinäkuuta 1959 – 21. lokakuuta 2006) oli yhdysvaltalainen laulaja, lauluntekijä ja rumpali. Hän oli yksi The Runaways -yhtyeen perustajajäsenistä.

Kaliforniassa syntynyt Sandy West sai ensimmäiset rumpunsa yhdeksänvuotiaana isoisältään. Jo peruskoulun neljännellä luokalla hän toimi koulun orkesterin rumpalina. 15-vuotiaana hän tapasi Joan Jettin ja tuottaja Kim Fowleyn ja he perustivat The Runaways -rock-yhtyeen.

The Runaways ehti toimia neljä vuotta ennen hajoamistaan huhtikuussa 1979. West yritti jatkaa ammattimuusikon uraansa erinäisissä yhtyeissä eteläisessä Kaliforniassa, julkaisi soolo-EP:n *The Beat is Back* ja perusti yhtyeen Sandy West Band, mutta mikään näistä yrityksista ei ollut kaupallinen menestys.

Sandy West kuoli Kalifornian San Dimasissa lokakuussa 2006 keuhkosyöpään noin vuosi diagnoosin jälkeen.

Lähteet
-------

1. ↑  Sandy West *IMDb*. Viitattu 29.8.2021.
2. ↑  Sandy West in Social Security Death Index *Fold3*. Viitattu 29.8.2021. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
Aragonian kruunun vaakuna
Kartta Aragonian kruunun alueista
**Aragonian kruunu** oli Aragonian kuninkaan johtama useiden valtioiden ja hallintoalueiden valtioliitto. 

Aragonian kruunu syntyi vuonna 1137 Aragonian kuningaskunnan ja Barcelonan kreivikunnan personaaliunionina. Aragonian ja Kastilian yhdistyminen personaaliunionissa vuonna 1479 loi pohjan myöhemmälle Espanjan kuningaskunnalle. Aragonian kruunu säilyi nimellisesti osana Espanjaa vuoteen 1715.

Ollessaan valtansa huipulla 1300- ja 1400-luvuilla Aragonian kruunu oli merivalta, joka hallitsi suurta osaa nykyisestä Itä-Espanjasta, Lounais-Ranskasta, ja useita saaria ja manneralueita Välimerellä aina Kreikkaan saakka. Valtioliiton valtiot olivat poliittisesti yhdessä vain kuninkaan tasolla. Tässä suhteessa Aragonian kruunua ei saa sekoittaa aikaisempaan Aragonian kuningaskuntaan, jolta se sai nimensä.

**Aragonian kruunuun kuuluneita alueita:**

* Katalonian ruhtinaskunta
	+ Roussillon
* Aragonian kuningaskunta
* Valencian kuningaskunta
* Mallorcan kuningaskunta
* Andorra
* Napolin kuningaskunta
* Korsika
* Sardinian kuningaskunta
* Sisilian kuningaskunta
* Neopatrian herttuakunta
* Malta

Aragonian kuninkaat ja kuningattaret
------------------------------------

Hallitsijan nimen perässä vuosiluvut, joiden aikana hän toimi hallitsijana.

**Aragonin kuningashuone 1035–1162**

* Ramiro I 1035–1063
* Sancho I 1063–1094
* Pietari I 1094–1104
* Alfonso I 1104–1134
* Ramiro II 1134–1137
* Petronila 1137–1162

**Barcelonan kuningashuone 1162–1410**

* Alfonso II 1162–1196
* Pietari II 1196–1213
* Jaakko I Valloittaja 1213–1276
* Pietari III 1276–1285
* Alfonso III 1285–1291
* Jaakko II 1291–1327
* Alfonso IV 1327–1336
* Pietari IV 1336–1387
* Juhana I 1387–1396
* Martin I 1396–1410

**Trastámara-suku 1412–1516**

Vaikka tämä hallitsijasuku mainitaan joskus aragonialaisena, se kuului Kastiliaa hallinneeseen Trastámaran sukuun.

* Ferdinand I 1412–1416
* Alfonso V 1416–1458
* Juhana II 1458–1479
* Ferdinand II 1479–1516
* Johanna Mielipuoli 1516–1555

Juhana II:n aikana käydyssä sisällissodassa oli lisäksi kolme kruununtavoittelijaa.

* Henrik IV 1462–1463
* Pietari V 1463–1466
* René I 1466–1472

**Habsburg-suku 1516–1700**

* Kaarle V 1516–1554
* Filip II 1554–1598
* Filip III 1598–1621
* Filip IV 1621–1665
* Kaarle II 1665–1700

**Bourbon-suku 1700–1705**

* Filip V 1700–1705

**Habsburg-suku 1705–1714**

* Kaarle VI 1705–1714

Espanjan perimyssodan aikana Filip V lakkautti Aragonian kruunun virallisesti vuonna 1707 ja Kaarle VI jäi sen viimeiseksi hallitsijaksi. Tosin vielä Isabella II:n aikana Espanjan kuninkaalliset käyttivät Aragonian kuninkuutta yhtenä kuninkaallisista arvonimistään.
**Avaruuden merivirrat** (*The Currents of Space*) on tieteiskirjailija Isaac Asimovin kirjoittama kirja, jonka tapahtumat sijoittuvat kaukaiseen tulevaisuuteen, aikaan, jolloin ihmiskunta on asuttanut Linnunradalla satojatuhansia maailmoja. Teoksen on suomentanut Anja Tuovinen, ja suomennoksen on kustantanut WSOY.

Juoni
-----

Tarinassa Trantorin imperiumi on alkanut laajeta Linnunradan keskustassa, ja tarinan tapahtumien aikaan se hallitsee noin puolta Linnanradan asutuista maailmoista. Trantorin ongelmana on estää vielä itsenäisten tähtien välisten valtakuntien yhdistyminen sitä vastaan, mikä voisi aiheuttaa äärimmäisen tuhoisan sodan ja estää Trantorin laajeneminen koko Linnunrataa käsittäväksi imperiumiksi.

Tapahtumat keskittyvät Florina-planeetalle, jonka alkuasukkaat ovat naapuriaurinkokunnan Sark-planeetan orjuuttamia.

Florina tuottaa korvaamattoman arvokasta mutta tuntemattomasta syystä vain Florinassa kasvavaa puuvillan kaltaista kyrt-kasvia, jota käytetään muun muassa avaruusalusten moottoreissa ja kalliissa muotivaatteissa.

Kyrt on lujempaa ja hienompaa kuin mikään muu synteettinen tai luonnollinen kuitu, ja siksi se on haluttu ja kallis materiaali kaikkialla Linnunradassa. Sen avulla Sarkin vallanpitäjät ovat rikastuneet ja saaneet vaikutusvaltaa, ja se suojaa Sarkia ja sen etuoikeutettua yläluokkaa Trantorin kasvavalta poliittiselta ja sotilaalliselta vallalta, koska Trantorin viholliset eivät halua kyrtin joutuvan Trantorin käsiin.

Tarina alkaa, kun eräästä Florinan kylästä löydetään heitteille jäänyt ja muistinsa menettänyt muualta kotoisin oleva mies, jota kukaan ei ole ennen nähnyt eikä kukaan tiedä, miten hän on ilmestynyt kylään. Mies ei osaa aluksi edes puhua. Nimen Rik saava mies alkaa ajan myötä muistaa yhä enemmän menneisyydestään ja Florinaa uhkaavasta kauheasta vaarasta.

Arviointeja
-----------

Monet*selvennä* teosta kommentoineet pitävät teosta korkeintaan keskinkertaisena, jos sitä vertaa vaikka alkuperäiseen Säätiö-sarjaan. Teos ei kuitenkaan ole läheskään niin heikko kuin Asimovin Säätiö- ja Robotit-sarjoille kirjoittamamat jatko-osat. Teoksessa on joitain hyviä elementtejä, esimerkiksi pääosin kolmen päähenkilön varaan rakentuva juoni toimii melko hyvin.*lähde?*

Lähteet
-------

1. ↑  Avaruuden merivirrat *www.kirjasampo.fi*. Viitattu 11.9.2023.

Isaac Asimovin romaanit

|  |  |
| --- | --- |
| Robotti-sarja | 
* Teräsluolat
* Alaston aurinko
* Aamunkoiton robotit
* Robotit ja imperiumi

 |
| Imperiumi-trilogia | 
* Tähdet kuin tomua
* Avaruuden merivirrat
* Pebble in the Sky

 |
| Säätiö-sarja | 

|  |  |
| --- | --- |
|  Säätiön esijaksot | 
* Säätiön alkusoitto
* Kohti säätiötä

 |
|  Säätiö-trilogia | 
* Säätiö
* Säätiö ja Imperiumi
* Toinen Säätiö

 |
|  Säätiön jatko-osat | 
* Säätiö veitsen terällä
* Säätiö ja Maa

 |

 |
| Muut tieteiskirjat | 
* Ikuisuuden loppu
* Fantastic Voyage
* Itse jumalat
* Fantastic Voyage II: Destination Brain
* Nemesis
* Yö saapuu

 |
| Rikosromaanit | 
* The Death Dealers
* Murder at the ABA

 |
**Kaarle Knuutinpoika Bonde lähdössä Viipurin linnasta Tukholmaan kuninkaanvaaliin 1448** (ruots. *Karl Knutson Bonde avtågar från Viborgs slott 1448 till kungavalet i Stockholm*) on Suomessa asuneen ruotsalaissyntyisen taidemaalarin Severin Falkmanin vuonna 1886 valmistunut historiamaalaus. Se on Falkmanin tunnetuin työ.

Maalaus esittää pääosaa Suomesta hallinneen Kaarle Knuutinpoika Bonden värikästä saattuetta lähdössä Viipurin linnasta vuonna 1448. Kaarle Knuutinpoika on itse keskellä valkoisella hevosella ratsastava vaaleatukkainen ja haarniskoitu mies. Maalauksen aihe perustuu tositapahtumiin, sillä Kaarle Knuutinpojan saattueessa on kerrottu olleen mukana 800 miestä. Hänet myös valittiin Ruotsin kuninkaaksi. Maalauksen asettelusta ilmenee Falkmanin erikoistuminen historiallisten näyttämökuvaelmien suunnitteluun.

Falkman työskenteli maalauksen parissa useita vuosia ja teki huolellisen taustatutkimuksen. Ensimmäiset luonnokset aiheesta ovat jo 1870-luvun lopulta, mutta maalaus valmistui vasta vuonna 1886. Helsingissä asunut Falkman oli 1880-luvulla innostunut karelianismista ja perehtynyt sen jälkeen Itä-Suomeen.

Maalaus ostettiin jo valmistumisvuonnaan Ateneumin taidemuseon kokoelmiin. Se on nykyään sijoitettu Presidentinlinnan keltaiseen saliin.

Lähteet
-------

1. 1 2  Rakel Kallio: "Historiaa kuvissa", teoksessa *Pinx – maalaustaide Suomessa: Suuria kertomuksia*, s. 222. Weilin+Göös 2001.
2. 1 2  Aimo Reitala: Falkman, Severin (ruotsiksi) *Biografiskt Lexikon för Finland*. Viitattu 5.8.2017.
3. ↑  Kaarle Knuutinpoika Bonde lähdössä Viipurin linnasta Tukholmaan kuninkaanvaaliin 1448 Kansallisgalleria. Viitattu 5.8.2017.
4. ↑  Kari-Paavo Kokki: Presidentinlinna valmiina juhlaan *Antiikki & Design* 3.12.2015. Viitattu 5.8.2017.
5. ↑  Falkman, Severin hakuteoksessa *Uppslagsverket Finland* (2012). (ruotsiksi)
Sophus Tromholtin valokuva Brita Olsdatter Nangosta ja tämän lapsesta.
**Sophus Tromholt -kokoelma** on tanskalais-norjalaisen tieteilijän ja amatöörivalokuvaajan Sophus Tromholtin valokuvakokoelma, jota säilytetään Bergenin yliopiston kirjastossa. Tromholt kuvasi vuosina 1882–1883 pohjoisen elinympäristöjä ja ihmisiä, erityisesti saamelaisia. Hän oli ensimmäinen, joka valokuvasi saamelaisia myös yksilöinä. Kokoelma on valittu Unescon Maailman muisti -rekisteriin.

Kokoelma
--------

Sophus Tromholt -kokoelmaan kuuluu vuosina 1882–1883 otettujen valokuvien lasinegatiiveja. Niitä on yhteensä on 231. Kokoelmassa on myös 189 alkuperäisvalokuvaa sisältävä portfolio, jotka julkaistiin vuonna 1883. Lisäksi kokoelmaan kuuluu vuonna 1885 julkaistu teos *Under the Rays of the Aurora Borealis* ja sen tanskanninnos.

Historia
--------

Opettaja ja itseoppinut astrofyysikko Sophus Tromholt matkusti ensimmäisen kansainvälisen polaarivuoden 1882–1883 inspiroimana Norjan pohjoisosiin tarkkailemaan revontulia. Hän otti mukaansa kameran ja lasinegatiiveja, mutta ei onnistunut saamaan valokuvia revontulista.

Tromholt keskittyi matkallaan kuvaamaan revontulien sijaan ympäristöä ja pohjoisen asukkaita. Hän oli pääosan ajasta Koutokeinossa mutta matkusti laajasti Saamenmaalla. Hän kävi Norjan rannikolla ja sisämaassa sekä Ruotsissa ja Suomessa sekä Venäjän Kolttakönkäällä. Tromholt otti noin 300 kuvaa, joista pääosa esittää paikallisia asukkaita. Kuvissa on saamelaisten lisäksi myös norjalaisia ja kveenejä.

Tromholt lahjoitti 1883 valokuvaportfolionsa Bergenin museon kirjastolle, ja negatiivit hän myi 1890-luvulla Knud Knudsenille, jonka yritys käytti niistä postikorteissaan. Bergenin yliopiston kirjasto osti vuonna 1975 osan Knudsenin arkistosta, ja loput kirjasto sai lahjoituksena 1992. Sophus Tromholt -kokoelma liitettiin 2013 Unescon Maailman muisti -rekisteriin arvokkaana dokumentaarisena kulttuuriperintönä.

Merkitys
--------

Tromholtin kokoelma oli aina 1980-luvulle saakka lähinnä astrofyysikoiden tiedossa. Hänen valokuvansa ovat kuitenkin sen jälkeen herättäneet huomiota saamelaisten historian tutkijoissa, Koutokeinon asukkaissa ja historiallisia valokuvia tutkivissa ihmisissä.

Tromholtin valokuvat ovat ajalleen poikkeuksellisia, sillä hän kuvaa niissä saamelaisia yksilöinä. Hän oli ensimmäinen, joka valokuvasi saamelaisia ilman sterotyyppistä rodullistamista tai turisteille suunnattua eksotismia.

* Kaksi nuorta saamelaisnaista, Anna Aslaksdatter Gaup ja Anna Johnsdatter (Jonsdatter) Sernby (Somby).Kaksi nuorta saamelaisnaista, Anna Aslaksdatter Gaup ja Anna Johnsdatter (Jonsdatter) Sernby (Somby).
* Lars Jacobsen HættaLars Jacobsen Hætta
* Merisaamelaisia kalastamassa.Merisaamelaisia kalastamassa.
* Katolinen kirkko Hammerfestissä.Katolinen kirkko Hammerfestissä.

Lähteet
-------

1. 1 2 3 4  Nomination Form: Sophus Tromholt Collection (PDF) UNESCO.  Arkistoitu 15.5.2017. Viitattu 7.2.2023. (englanniksi)
2. 1 2 3 4  Sophus Tromholt Collection UNESCO.  Arkistoitu 31.3.2022. Viitattu 7.2.2023. (englanniksi)

Aiheesta muualla
----------------

* Kokoelma Bergenin yliopistokirjaston Marius-palvelussa (norjaksi)
**Lenfilm** (**Kinostudija Lenfilm**) (ven. Ленфи́льм (Киностудия Ленфи́льм)) on venäläisen elokuvateollisuuden tuotantoyksikkö. Se omistaa oman elokuvastudion, joka sijaitsee Pietarissa. Yhtiö on perustettu 1918.

Historia
--------

### Ennen Lenfilmiä

Pietari oli lukuisten venäläisten ja ranskalaisten elokuvastudioiden kotipaikka 1900-luvun alusta lähtien. Vuonna 1908 pietarilainen liikemies Vladislav Kampinski avasi elokuvatehtaan "Ominium Film", joka tuotti dokumentteja ja ilmestyneitä elokuva paikallisille teattereille. 1910-luvulla yksi aktiivimmista yksityisistä elokuvastudioista oli "Neptun" Pietarissa, jonka kuuluisimmat henkilöt kuten Vladimir Majakovski ja Lily Brik tekivät ensimmäiset mykkäelokuvansa vuosina 1917–1918.

### Petrogradin ja Leningradin filmiteollisuus

Petrogradin elokuvastudio oli kansallistettu 1918 ja oli Neuvostovaltion omistama yhtiö. Vuonna 1923 puutarhayhtiö Aquarium Theatre oli yhdistetty Sevzapkinon ja oli osa muutamien pienempien yhtiöiden kanssa muodostamaa Neuvostovaltion valvomaa elokuvateollisuutta. Tämän ajan muutamia huomattavia elokuvantekijöitä, kirjoittajia ja näyttelijöitä oli aktiivisina studiolla, kuten Jevgeni Zamjatin, Grigori Kozintšev, Sergei Eisenstein, Sergei Jutkevitš, Dmitri Šostakovitš, Nikolai Akimov, Juri Tynjanov, Veniamin Kaverin, Viktor Šklovski ja Serapion-veljet-ryhmä.

### Lenfilm

Vuodesta 1934 studio on ollut nimettynä Lenfilmiksi. Neuvostoaikana Lenfilm oli toiseksi suurin elokuvayhtiö Mosfilmin jälkeen. Toisen maailmansodan ja Leningradin saarron aikana hyvin harvat elokuvatuottajat pysyivät aktiivisina saarretussa Leningradissa ja tekivät dokumentteja sankarillisesta taistelusta natseja vastaan. Samaan aikaan useimmat henkilöt ja tuotantoyksiköt olivat evakuoituina Keski-Aasian kaupunkeihin Alma-Ataan (1942) ja Samarkandiin. Siellä Lenfilm oli yhdistetty muiden neuvostoelokuvayhtiöiden kanssa Tsentralnaja objedinjonnaja kinostudijaksi (TsOKS). Lenfilm palasi Leningradiin 1944.

Nykyisin Lenfilmin elokuvien kuvauspaikka on Aquarium Theatre ja monet kuuluisat filmitähdet ovat tehneet roolinsa siellä. George Cukor teki siellä vuonna 1975 elokuvan *The Blue Bird*, jossa Elisabeth Taylor teki roolin Valon Kuningattarena. Jane Fonda ja Ava Gardner työskentelivät Aquarium-teatterin näyttämö 4:ssä. Myös Vladimir Bartkon Afgan elokuva *Breakdown* oli kuvattu siellä. 

Neuvostoliiton ajan loppuun mennessä Lenfilm oli valmistanut noin 1 500 elokuvaa. Monet elokuvaklassikot on valmistettu Lenfilmin olemassaolon aikana ja monet niistä on palkittu kansainvälisillä palkinnoilla lukuisilla elokuvafestivaaleilla.

Neuvostoliiton hajoamisen jälkeen yhtiöstä tuli venäläinen yksityisomisteinen elokuvayhtiö säilyttäen kuitenkin nimensä.
H. H. Kung 1930-luvulla.
**Kung Hsiang-hsi** (kiin.: 孔祥熙; pinyin: *Kǒng Xiángxī*, tunnettu yleisesti nimellä **H. H. Kung**; 11. syyskuuta 1880 Taigu, Shanxi, Kiina – 15. elokuuta 1967 Locust Valley, New York, Yhdysvallat) oli kiinalainen liikemies ja poliitikko, jolla oli merkittävä rooli Kuomintang-puolueen johtamassa Kiinan tasavallan hallinnossa 1920–1940-luvuilla. Hän toimi Kiinan valtiovarainministerinä vuosina 1933–1944 ja pääministerinä vuosina 1938–1939.

Kung kuului vanhaan kauppiassukuun. Hän kävi lähetyskoulua, opiskeli Yhdysvalloissa ja valmistui vuonna 1907 taloustieteen maisteriksi Yalen yliopistosta. Palattuaan Kiinaan hän tutustui vallankumousjohtaja Sun Yat-seniin, jonka vaimo Soong Ching-ling oli Kungin vaimon Soong Ai-lingin sisar. Sun Yat-senin kuoltua vuonna 1925 Kung ryhtyi tukemaan Kuomintangin uutta johtajaa Tšiang Kai-šekiä, joka nai hänen vaimonsa toisen siskon Soong Mei-lingin. Kungista tuli vuonna 1928 Kiinan kauppa- ja teollisuusministeri sekä vuonna 1933 valtiovarainministeri. Hän irrotti Kiinan valuutan hopeakannasta ja kytki sen kansainväliseen valuuttajärjestelmään, mikä osoittautui hyödylliseksi Kiinan–Japanin sodan aikana. Kungista tuli vuonna 1938 Kiinan pääministeri, kun Tšiang Kai-šek erosi hallituksen johdosta omistautuakseen ylipäällikön tehtävälle. Tšiang Kai-šek palasi pääministeriksi seuraavana vuonna, mutta Kung jatkoi varapääministerinä ja valtiovarainministerinä sodan loppuun asti.

Kung muutti Yhdysvaltoihin Kiinan sisällissodan aikana vuonna 1947, ja asui siellä loppuikänsä.

Lähteet
-------

1. 1 2 3  H.H. Kung (englanniksi) *Encyclopædia Britannica Online Academic Edition*. Viitattu 2.4.2014.

Aiheesta muualla
----------------

* Kuvia tai muita tiedostoja aiheesta **H. H. Kung** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat

 |
|  |
| Muut | 
* SNAC
* IdRef

 |

 |
**Kemerovo** (venäjäksi Ке́мерово) on Kemerovon alueen pääkaupunki Tomin ja Iskitimin yhtymäkohdassa Keski-Siperiassa Venäjällä. Matkaa Venäjän pääkaupunkiin kertyy 3 482 kilometriä.

Kemerovon alueen hallintorakennus

Historia
--------

Nykyisen Kemerovon kaupungin alueella on ollut useita asutuskeskuksia historian saatossa. Vuonna 1657 perustettiin *Verhotomski*-niminen asutus Tomskin ja Kuznetskin linnoituksen välisen tien varteen. Vuonna 1701 perustettiin *Štšeglovo*-niminen kylä Tomin rannalle. Kemerovon kylä perustettiin 1734. Vuonna 1859 alueella oli seitsemän kylää: *Štšeglovka, Kemerovo, Jevseevo, Krasni Jar, Kur-Iskitim, Davjdovo ja Borovaja*. Ensimmäiset kivihiililöydöt tehtiin 1721 ja ensimmäiset kaivokset perustettiin 1907. Ensimmäinen kemianteollisuuslaitos perustettiin 1916.

Rautatieyhteyden valmistumisella oli suuri merkitys alueen teollisuuden kehittymiselle. Štšeglovosta tuli kaupunki 1918, johon myös Kemerovon kylä liitettiin. Vuonna 1932 Štšeglovo nimettiin Kemerovoksi. Kemerovon alueen pääkaupunki siitä tuli 1943.

Maantiede
---------

Kemerovossa vallitsee mannerilmasto. Tammikuun keskilämpötila on - 18 °C ja heinäkuun + 20 °C. Vuotuinen sademäärä on vähäinen, noin 420 mm.

Asukasluvun kehitys
-------------------

* *40 000 (1917)* (vain Štšeglovon kylä)
* 499 900 (1997)
* 494 000 (1999)
* 489 300 (2002)
* 532 981 (2010)

Talous
------

Kemerovo sijaitsee Kuznetskin teollisuusalueella ja on merkittävä teollisuuskeskus. Kaupungin teollistuminen tapahtui neuvostoaikana. Kaupungissa on laajamittaista kemianteollisuutta ja kaupungin ympäristöstä louhitaan kivihiiltä. Neuvostoliiton romahduksen jälkeen kaupungin teollisuus on taantunut ja työttömyys kasvanut. Kaupungista johtaa rautatie Siperian radalle ja Novokuznetskiin.

Oppilaitokset
-------------

Kemerovossa on viisi korkean asteen oppilaitosta: Kemerovon yliopisto (perustettu 1973), Kuzbassin teknillinen yliopisto, Kemerovon lääketieteellinen akatemia, Kemerovon taideakatemia ja Kemerovon maatalousinstituutti.

Urheilu
-------

Jääpallo on Kemerovossa hyvin suosittua. Kemerovolaisseura Kuzbass pelaa Venäjän jääpallon superliigassa ja joukkue kuuluu maan parhaimpiin. Kuzbassin otteluissa on parhaimmillaan yli 25 000 katsojaa. 
Kemerovossa pelattiin jääpallon maailmanmestaruuskilpailut 2007.

Lentopallovalmentaja Tuomas Sammelvuo on valmentanut Venäjän Superliigan parhaisiin kuuluvaa Kuzbass Kemerovo -joukkuetta.

Lähteet
-------

1. 1 2  Federalnaja služba gosudarstvennoi statistiki (Venäjän federaation tilastovirasto), www.gks.ru: Vserossijskaja perepis naselenija 2010. Tom 1. Tšislennost i razmeštšenije naselenija. (Koko Venäjän kattava väestönlaskenta 2010. Osa 1. Väestön lukumäärä ja jakauma. Taulukko 11 (MS Excel-taulukko))  2012. Moskova:  ИИЦ «Статистика России».  Arkistoitu 15.3.2013. Viitattu 7.7.2013. (venäjäksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kemerovo**.
* Web-Kameranäkymä Kemerovon teatteriaukiolle
**Voces Intimae** on suomalainen jousikvartetti. Se perustettiin vuonna 1970, ja se piti konsertteja eri puolella Suomea ja mm. Unkarissa. Yhtye sai nimensä Jean Sibeliuksen jousikvartetosta *Voces intimae* op. 56.

Vuonna 1972 Voces Intimae saavutti kolmannen sijan Liègen kansainvälisessä kvartettikilpailussa, ja maaliskuussa 1974 se voitti Suomen osakilpailun ja edusti Suomea Euroopan Yleisradioliiton EBU:n kvartettikilpailussa Tukholmassa marraskuussa 1974.

Kvartetin ensiviulisti Jorma Rahkonen oli Radion sinfoniaorkesterin ja Helsingin kamariorkesterin ensimmäinen konserttimestari. Ari Angervo oli Suomen Kansallisoopperan ensimmäinen konserttimestari, Helsingin Kamariorkesterin jäsen, viulupedagogi ja kapellimestari. Mauri Pietikäinen soitti Helsingin kaupunginorkesterissa, toimi opettajana ja esiintyi myös solistina. Veikko Höylä oli Suomen Kansallisoopperan ensimmäinen soolosellisti, joka esiintyi usein solistina ja toimi opettajana.

Voces Intimae toimi 1975–1977 kunnallisena Espoo-kvartettina. Yhtyeen toiminta päättyi vuonna 1980.

Lähteet
-------

* *Otavan Iso Musiikkitietosanakirja 5*, s. 648. Helsinki 1979. ISBN 951-1-05295-0
* Voces Intimaen LP:n levynkansi. EMI 5 E 063-35038. 1974.
* Virtamo, Keijo (toim.): *Otavan musiikkitieto: A–Ö*, s. 483. Helsinki: Otava, 1997. ISBN 951-1-14518-5.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |
**Sanna Katriina Aalto-Setälä** (os. **Rinne** ent. **Lehtinen**) on suomalainen teologi ja juristi.

Koulutus
--------

Hän on kirjoittanut ylioppilaaksi Loimaan lukiosta. Teologian tohtoriksi hän väitteli pääaineenaan kirkkososiologia teoksellaan *Julkisen sektorin apulaiset - kansalaisyhteiskunnan talkoolaiset*. Helsingin yliopistosta vuonna 2013.. Aalto-Setälä valmistui Itä-Suomen yliopistosta oikeustieteen maisteriksi vuonna 2019 työllään *Climate Criteria in Municipal Public Procurement Law Framework in Finland*.

Hän on koulutukseltaan tutkija ja julkaissut artikkeleita teologian ja juridiikan alalta niin kotimaassa kuin ulkomailla.*lähde?*

Työ
---

Hän on työskennellyt pappina Turun Martinseurakunnassa, Helsingin Munkkivuoren ja Munkkiniemen seurakunnissa. Tutkijana hän on työskennellyt useissa Suomen Akatemian rahoittamissa hankkeissa Helsingin yliopistossa. Hän on myös avustanut keskustalaisia poliitikkoja Liisa Hyssälää ja Mari Kiviniemeä sekä ollut mukana politiikassa.

Hän on työskennellyt helsinkiläisessä asianajotoimistossa ja vuodesta 2022 lähtien Suomen Kuntaliiton omistamassa konsulttiyhtiössä FCG:ssä johtamis- ja talousosastolla .

Luottamustehtävät
-----------------

Luottamustehtävissä hän on ollut Helsingin seurakuntayhtymässä yhteisessä kirkkovaltuustossa että Helsingin kaupungin tarkastuslautakunnassa. Hän on Lakimiesliiton Naisjuristien hallituksen jäsen sekä Suomen Keskustan lakimiesten puheenjohtaja..

Lähteet
-------

* Suomen teologit 2010. Suomen kirkon pappisliitto, 2010. ISBN 978-952-92-7591-5. (suomeksi)

### Viitteet

1. ↑  Suomen teologit 2010. Suomen kirkon pappisliitto, 2010. ISBN 978-952-92-7591-5.
2. ↑
3. ↑
4. ↑
5. ↑
6. ↑
7. ↑
8. ↑
9. ↑
10. ↑
11. ↑
12. ↑

Aiheesta muualla
----------------

* Julkisen sektorin apulaiset - kansalaisyhteiskunnan talkoolaiset
* Hiili- ja ympäristöjalanjälki hankinnoissa : lainsäädäntö ja mittaaminen (HILMI)
**Impi-Liisa Kilpeläinen** (26. syyskuuta 1888 Kuopio – 8. maaliskuuta 1948) oli suomalainen opettaja, toimittaja ja Mannerheimin Lastensuojeluliiton esitelmöitsijä ja kerhotoiminnan johtaja.

Kilpeläinen valmistui opettajaksi ja oli työssä Helsingissä Emma Mäkisen lastenkodissa ja sittemmin toimi opettajana helsinkiläisten perheiden kotikoulussa Helsingissä ja Pakasen kartanossa Vihdissä. Kilpeläinen muutti 1912 Yhdysvaltoihin. Hän oli sanomalehtialalla vuosina 1916–1921 Yhdysvalloissa. Kilpeläinen oli toimittajana Duluthissa, Minnesotassa Päivälehdessä ja Kansan Henki-lehdessä ja hän toimitti samaan aikaan myös Naisten Lehteä. Hänestä tuli 1917 Yhdysvaltain ja Kanadan sanomalehtiliiton sihteeri ja hän toimitti liiton julkaisemaa Siirtokansan Kalenteri-vuosijulkaisua. Hän oli mukana amerikansuomalaisten valistusriennoissa ja toimi esitelmöitsijänä sekä Yhdysvalloissa että Kanadassa. Kilpeläinen opetti myös suomen kieltä ja Suomen historiaa Brooklynissä ja Duluthissa, Minnesotassa. Kilpeläinen oli mukana ensimmäisen maailmansodan aikana Amerikan Punaisen Ristin työssä ja hänet palkittiin Amerikan Punaisen Ristin ansiomerkillä. Tässä vaiheessa hän tutustui myös lastensuojelutoimintaan.

Kilpeläinen palasi Suomeen vuonna 1921. Mentyään naimisiin vuonna 1923 taidemaalari Aatu Kilpeläisen (1887–1948) kanssa Impi-Liisa Kilpeläinen meni 1924 Kenraali Mannerheimin Lastensuojeluliiton palvelukseen tehtävinään lasten ja nuorten kerhotoiminnan ja yhteiskunnallisen huollon järjestäminen sekä kyseisen alan työntekijäin valmennuskurssien johtaminen ja heidän työnsä valvominen. Hän toimi lisäksi 1933–1937 Suomen Nuorisohuollon valtuuskunnan sihteerinä. Kilpeläinen oli mukana naisasia-, lotta- ja marttatyössä ja toimi opettajana ja luennoitsijana eri järjestöjen jatko-opetus- ja valmennuskursseilla.

Vuonna 1936 Kilpeläinen teki stipendiaattina opintomatkan Englantiin osallistuen Lontoossa pidettyyn kansainväliseen yhteiskunnalliseen kongressiin ja yhteiskunnallisten huoltotyöntekijäin kesäkursseille Bedford-Collegessa.

Lähteet
-------

1. 1 2 3  Impi-Liisa Kilpeläinen 50-vuotias, Helsingin Sanomat, 26.09.1938, nro 259, s. 3, Kansalliskirjaston digitaaliset aineistot
2. ↑  Kansaneläkelaitoksen henkilökortit-arkisto : Vuosina 1946-1949 kuolleiden henkilöiden hakemistokortit, Kesti, Naimi - Koivisto, Urho, jakso 414: Kilpeläinen Impi Liisa; Kansallisarkisto
3. 1 2 3 4  Rouva Impi-Liisa Kilpeläinen 50-vuotias, Huoltaja : kunnallisen huoltotoiminnan ja yksityisen hyväntekeväisyyden äänenkannattaja, 01.10.1938, nro 19, s. 22, Kansalliskirjaston digitaaliset aineistot
4. ↑  Kansaneläkelaitoksen henkilökortit-arkisto: Vuosina 1946-1949 kuolleiden henkilöiden hakemistokortit, Kesti, Naimi - Koivisto, Urho, jakso 402: Kilpeläinen Aatu Varian; Kansallisarkisto
**Hr. Ms. Zwaardvisch** (viirinumerot P322) oli Alankomaiden laivaston vuonna 1943 palvelukseen otettu T-luokan sukellusvene. Alus oli laskettu vesille Britannian kuninkaallisen laivaston *HMS Talentina*.

Valmistus
---------

*Pääartikkeli: T-luokka (sukellusvene)*
Alus tilattiin Vickers Armstrongilta Barrow-in-Furnessista, missä köli laskettiin 13. lokakuuta 1942. *HMS Talent* luovutettiin 23. maaliskuuta 1943 Alankomaille. Alus laskettiin vesille 17. heinäkuuta 1943 ja otettiin palvelukseen Alankomaiden laivastossa vielä saman vuoden lopulla 23. marraskuuta. Palvelukseenoton suoritti Alankomaiden prinssi Bernhard.

Palvelus
--------

Alus saapui 2. joulukuuta 1943 Rothesayhin Skotlantiin. Sen tukikohtana oli 6. joulukuuta alkaen Holy Loch. Alus oli koeajoissa helmikuuhun 1944.

Alus oli ensimmäisellä partiomatkallaan 26.-28. helmikuuta Pohjois-Atlantilla. Alus lähti 16. maaliskuuta partiomatkalle Norjan rannikolle ja Hadselinvuonossa, jossa se yritti 18. maaliskuuta paikallistaa Saksan laivaston taistelulaivan *Tirpitzin* asemapaikkaa Egerössä. Alus päätti partiomatkansa 24. maaliskuuta ja saapui Dundeehen 26. maaliskuuta.

Alus lähti 9. toukokuuta Dundeesta partioalueelleen. Se oli Portugalin rannikolla 16. toukokuuta alkaen ja saapui Gibraltarille 29. toukokuuta. Alus siirrettiin heinäkuussa Kaukoitään ja lähti Velttan, Port Saidin ja Adenin kautta Colomboon. Alus sijoitettiin Trincomaleehen, jossa se aloitti palveluksen Itäisessä laivastossa.

Lähteet
-------

* Akermann, Paul: *Encyclopaedia of British Submarines 1901–1955*. Penzance, Cornwall: Periscope Publishing, 2002. ISBN 1-904381-05-7. (englanniksi)
* Gardiner, Robert (toim.): *Conway's All the World's Fighting Ships 1947–1995*. Lontoo, Englanti: Conway Maritime Press, 1995. ISBN 0-85177-605-1. (englanniksi)

### Viitteet

1. ↑  Gardiner, Robert 1947-1995 s. 528
2. 1 2 3 4  dutchsubmarines.com
Sreevallabhan, intialainen elokuvaohjaaja.
**Elokuvaohjaaja** on elokuvatuotannossa henkilö, joka määrittelee elokuvan taiteelliset ja kerronnalliset piirteet. Elokuvaohjaaja on hyvin merkittävässä asemassa elokuvan kerronnallisen kokonaisuuden ja tunnelman aikaansaamisessa. Elokuvaohjaajalla on myös tuotannollinen vastuu elokuvasta.

Kuuluisia elokuvaohjaajia ovat muiden muassa Alfred Hitchcock, Stanley Kubrick, George Lucas, Steven Spielberg, James Cameron, Martin Scorsese, Roland Emmerich, Tim Burton, Peter Jackson, Quentin Tarantino ja Christopher Nolan.

Maineikkaita suomalaisia elokuvaohjaajia ovat esimerkiksi Aki Kaurismäki, Renny Harlin, Jukka-Pekka Valkeapää, Jalmari Helander ja Juho Kuosmanen.

Elokuvaohjaajan tehtävät
------------------------

Elokuvan työryhmä: (vasemmalta) ohjaaja, apulaisohjaaja, kuvaaja ja äänitarkkailija Elokuvaohjaajan hoitamia tehtäviä ovat esimerkiksi:

* Työryhmän ohjaaminen.
* Elokuvan taiteellisen yleisilmeen määrittely.
* Sisällön ja juonenkulun ohjaaminen.
* Näyttelijöiden suoritusten ohjaaminen, millä tarkoitetaan niin haluttuihin paikkoihin asettamista kuin haluttujen eleiden esiinhoukuttelemista.
* Kuvauspaikkojen järjestäminen sekä valinta.
* Teknisten seikkojen kuten kameroiden sijainnin, valaistuksen, ajoituksen ja ääniraidan sisällön hallinta.
* Harjoitusten järjestäminen näyttelijöille ja muusta taustatyöstä vastaaminen.

Käytännössä ohjaaja siirtää usein osan vastuustaan kuvausryhmän muille jäsenille. Ohjaaja voi esimerkiksi kuvailla haluamansa kohtauksen yleistunnelman ja jättää varsinaisen kuvauspaikan etsinnän tai valaistuksen järjestämisen alaistensa huoleksi.

Apulaisohjaaja
--------------

Ohjaaja (oikealla) antaa viime hetken ohjeita näyttelijöille ja työryhmälle elokuvan *Sherlock Holmes: Tapaus silkkisukka* kuvauksissa.
*Pääartikkeli: Apulaisohjaaja*
**Apulaisohjaaja** on varsinaisen ohjaajan "oikea käsi", jonka vastuualueita ovat muun muassa:

* Tuotannon pitäminen käynnissä.
* Avustajien oikean määrän laskeminen ja palkkaaminen.
* Aikataulun laatiminen, sekä siitä ja mahdollisista muutoksista informointi ohjaajalle.
* Kuvauksen aikana tapahtuvan avustajien taustatoiminnan ohjaaminen.
* Ihmisistä ja tavaroista huolehtiminen (kaikki oikeassa paikassa oikeaan aikaan).

Apulaisohjaaja on useimmiten henkilö joka huutaa ennen ottoa "hiljaisuus!" ja käskee kameraoperaattoria käynnistämään kameran.

Koulutus
--------

Suomessa elokuvaohjaajaksi voi valmistua Aalto-yliopiston taideteollisessa korkeakoulussa. Myös ammattikorkeakouluissa voi suorittaa medianomin tutkinnon.

Katso myös
----------

CommonsCommons
Wikimedia Commonsissa on kuvia tai muita tiedostoja aiheesta **elokuvaohjaajat**.
* Luettelo elokuvaohjaajista

Lähteet
-------

1. ↑

Kirjallisuutta
--------------

* Klenner, Robert: *Directing Screen Performances.* Bloomsbury Academic, 2019. ISBN 9781350096363.
* Wexman, Virginia Wright  ym. (toim.): *Directing : Behind the Silver Screen : A Modern History of Filmmaking.*  London : I.B. Tauris, 2017. ISBN 978-1-78831-038-3.
**Cevdet Sunay** (10. helmikuuta 1899 – 22. toukokuuta 1982) oli turkkilainen kenraali, poliittinen johtaja ja maan viides presidentti.

Sunay syntyi Trabzonissa, kävi koulunsa Erzurumissa, Kirkukissa (nykyinen Irak) ja Edirnessa. Hän valmistui Kulelin sotilasoppilaitoksesta Istanbulissa. Ensimmäisessä maailmansodassa hän taisteli Palestiinan rintamalla ja jäi brittien vangiksi 1918. Vapaaksi pääsynsä jälkeen hän palveli eteläisellä rintamalla ja länsirintamalla itsenäisyyssodassa.

Sunay jatkoi opintojaan ja valmistui 1930 sotilasakatemiasta esikuntaupseeriksi. Hänet ylennettiin kenraaliksi 1949 ja viimein neljän tähden kenraaliksi 1959. Hänet nimitettiin 1940 armeijan komentajaksi ja myöhemmin yleisesikunnan johtoon.

Vuonna 1966 presidentti Cemal Gürsel nimitti hänet senaattiin. Kun Gürselin terveys heikkeni ja hän estyi hoitamasta virkaansa, parlamentti valitsi 28. maaliskuuta 1966 Sunayn maan presidentiksi. Hän pysyi asemassaan koko seitsenvuotiskauden terrorismista, opiskelijalevottomuuksista ja vallankaappauksen uhasta huolimatta. Kautensa jälkeen hänestä tuli elinikäinen senaattori.

Sunay kuoli 1982 Istanbulissa. Hänen ruumiinsa siirrettiin elokuussa 1988 pysyvään hautapaikkaan Turkin valtionhautausmaalle Ankaraan.

Lähteet
-------

1. ↑  Cevdet SUNAY Republic of Turkey Ministry of Foreign Affairs. Viitattu 23.10.2013.

Presidentin tunnusTurkin presidentit
Kemal Atatürk (1923–1938) | İsmet İnönü (1938–1950) | Celal Bayar (1950–1960) | Cemal Gürsel (1960–1966) | Cevdet Sunay (1966–1973) | Fahri Korutürk (1973–1980) | Kenan Evren (1980–1989) | Turgut Özal (1989–1993) | Süleyman Demirel (1993–2000) | Ahmet Necdet Sezer (2000–2007) | Abdullah Gül (2007–2014) | Recep Tayyip Erdoğan (2014–)



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Yhdysvallat

 |
|  |
| Muut | 
* NARA
* İslâm Ansiklopedisi

 |

 |
**Bangladeshin evankelisluterilainen kirkko (ELCB)** on Aasian Bangladeshissa toimiva luterilainen kirkko.

Historia
--------

Suomalainen Lähetysyhdistys Kylväjä aloitti lähetystyön Bangladeshissa vuonna 1976 ja järjestön työ keskittyi suurimmaksi osaksi Luoteis-Bangladeshiin oraon-heimon keskuuteen. Työn tuloksena syntyi 1980-luvulla luterilaisia seurakuntia, jotka järjestäytyivät Bangladeshin evankelisluterilaiseksi kirkoksi vuonna 2014.

Hallinto ja jäsenmäärä
----------------------

Kirkon työtä johtaa kahdesti vuodessa kokoontuva yleiskokous. Paikallisseurakuntien johdosta huolehtivat seurakuntakomiteat. Vuoden 2011 lopussa seurakuntia oli yhteensä 18, joitten lisäksi oli 13 kappeliseurakuntaa. Jäseniä oli vuonna 2012 noin tuhat. He kuuluvat Bangladeshin etnisiin vähemmistöihin ja suurin osa heistä kuuluu oraon-heimoon.

Lähteet
-------

1. ↑  Bangladesh Lähetysyhdistys Kylväjä. Viitattu 17.11.2020.
2. ↑  Heidi-Marju Lehtimäki & Reeta Pääkkönen: Kylväjän lähetystyö Bangladeshissa. Lähettien kokemuksia kentältä. (Opinnäytetyö)  syksy 2013. Diakonia-ammattikorkeakoulu. Viitattu 17.11.2020.
**Vaarojen taival** (engl. *The Eye of the World*) on yhdysvaltalaisen Robert Jordanin Ajan pyörä -fantasiakirjasarjan ensimmäinen osa. Alkuteos *The Eye of the World* julkaistiin yhtenä kirjana, mutta suomennos on jaettu kahteen osaan, joista jälkimmäinen on *Maailmansilmä*.

Juoni
-----

*Vaarojen taival* seuraa protagonisteja Rand al'Thoria, Perrin Aybaraa, Matrim "Mat" Cauthonia, Egwene al'Verea ja Nynaeve al'Mearaa. Heidän kotikyläänsä Emondinvainioon hyökkää eräänä iltana trollokkeja (Pimeän Valtiaan kieroutuneet sotilaat, jotka ovat yhdistelmä ihmistä ja eläintä) ja myrddraal (trollokkien silmättömät komentajat) aikomuksenaan kaapata Rand, Perrin ja Mat. Pelastaakseen kylänsä toisilta hyökkäyksiltä pojat lähtevät sieltä Egwenen, leikari Thom Merrilinin, Aes Sedai Moiraine Damodredin ja hänen Kaitsijansa Al'Lan Mandragoran kanssa. Nynaeve liittyy myöhemmin heidän joukkoonsa. Heitä jahtaava joukko trollokkeja ja myrddraaleja kasvaa koko ajan ja ryhmä menee niitä suojaan Shadar Logothin hylättyyn kaupungiin, jossa Mashadar oleskelee. Mat varastaa kirotun tikarin ja tulee siten Mashadarin riivaamaksi. Paetessaan kaupungista ryhmä joutuu erilleen.